text: Cykelrytter hjem efter ekstrem-tur 
  13 august 2015 kl. 20.13
  Første dansker har gennemført 4.200 kilometer langt cykelløb fra Flandern i Belgien til Istanbul i Tyrkiet - Transcontinental Race. Hjem lørdag.
  
  Mathias Dalgas er på vej hjem til Kolding, hvor han lørdag vil blive budt velkommen af familie og venner og sponsorer. Han kan da også være stolt over, at være den første dansker, som har kørt og gennemført Transcontinental Race fra Flandern til Istanbul. Et cykelløb på 4.200 kilometer.
  På cykelløbets hjemmeside www.transcontinental.cc kan man få en lang række oplysninger om hans løb fra start til mål.
  Cykelløbet er specielt på den måde, at der ikke er en rute rytterne skal følge fra A til Z. De kan altså selv planlægge ruten. Dog skal de møde ved tre udvalgte checkpoints. I år måtte rytterne ud på de brosten, der kendes fra det berømte cykelløb Flandern Rundt og over bjerget Mont Ventoux kendt fra Tour de France.
  Mathias Dalgas kom ind på en 23. plads ud af de 190 ryttere, der gennemførte.
  